Omnibus, præsentes litteras inspecturis, Herveus et Matthæus, canonici Autissiod., in Domino salutem. Noverint universi quod, cum post mortem bonæ memoriæ Willelmi, Autissiod. decani, vacante decanatu, inter venerabilem patrem et dominum, Henricum, episcopum, et venerabiles viros, capitulum Autissiod., ad quos jurisdictio decanatus, ipso vacante, devolvi debet, controversia emersisset; asserente dicto episcopo ipsam ad eum pertinere; capitulo quod ad ipsum non ad episcopum pertineret, e contrario proponente; tandem in nos duos, ab utraque parte, super hoc extitit compromissum. Nos, igitur, auditis utriusque partis rationibus, in primis protestantes quod de jurisdictione super canonicos majoris ecclesiæ nihil diffiniebamus, finaliter pronunciamus prædictam jurisdictionem, vacante decanatu, ad dictum episcopum pertinere. Actum, anno incarnationis Domini Mº CCº XXº Iº, mense novembri.